32001D0861
L 321/34
JURNALUL OFÍCIAL AL UNIUNII EUROPENE
DECIZIA COMISIEI
din 27 noiembrie 2001
privind recunoașterea în principiu a finalizării dosarelor prezentate pentru o examinare detaliată în vederea posibilei includeri a substanțelor laminarin și novaluron în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu nr. C(2001) 3761]
(Text cu relevanță pentru SEE)
(2001/861/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2001/49/CE a Comisiei (2), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste comunitare a substanțelor active autorizate a fi incorporate în produsele fitosanitare.
(2)
La 29 martie 2001, firma Makhteshim Agan Ltd din Regatul Unit a prezentat autorităților britanice un dosar privind substanța activă novaluron, solicitând includerea acesteia în anexa I la Directiva 91/414/CEE. La data de 29 martie 2001, Laboratoires Goëmar SA din Franța au prezentat autorităților belgiene o cerere similară privind substanța activă laminarin.
(3)
Autoritățile britanice și belgiene au semnalat Comisiei că, în urma examinărilor preliminare, dosarele privind substanțele active în cauză par să îndeplinească cerințele referitoare la date și informații de la anexa II la Directiva 91/414/CEE. Dosarele prezentate par de asemenea să îndeplinească cerințele de informare de la anexa III la Directiva 91/414/CEE privind un singur produs fitosanitar care conține substanța activă respectivă. În conformitate cu articolul 6 alineatul (2) din Directiva 91/414/CEE, dosarele au fost înaintate ulterior de respectivii solicitanți Comisiei și altor state membre și au fost prezentate Comitetului permanent fitosanitar.
(4)
Prin prezenta decizie se confirmă în mod oficial, la nivel comunitar, că dosarele sunt considerate ca îndeplinind, în principiu, cerințele de date și informații prevăzute la anexa II și, pentru cel puțin un produs fitosanitar care conține substanța activă în cauză, cerințele prevăzute la anexa III la Directiva 91/414/CEE.
(5)
Prezenta decizie nu trebuie să aducă atingere dreptului Comisiei de a cere solicitantului să prezinte statului membru desemnat ca raportor date sau informații suplimentare cu privire la o substanță dată, în scopul clarificării anumitor puncte din dosar.
(6)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Dosarele privind substanțele active identificate la anexa la prezenta decizie, care au fost prezentate Comisiei și statelor membre în vederea includerii substanțelor respective în anexa I la Directiva 91/414/CEE îndeplinesc în principiu cerințele de date și informații prevăzute la anexa II la Directiva 91/414/CEE.
Dosarele îndeplinesc de asemenea cerințele de date și informații prevăzute la anexa III la Directiva 91/414/CEE privind un singur produs fitosanitar care conține substanța activă în cauză, având în vedere utilizările propuse.
Articolul 2
Statele membre raportoare întreprind o examinare detaliată a dosarelor în cauză și în cel mai scurt timp posibil raportează Comisiei concluziile acestei examinări, însoțite de recomandări privind includerea sau neincluderea substanțelor active respective în anexa I la Directiva 91/414/CEE și de condițiile aferente, în termen de până la un an de la data publicării prezentei decizii în Jurnalul Oficial al Comunităților Europene.
Articolul 3
Prezenta decizie se adresează statelor membre.
Adoptată la Bruxelles, 27 noiembrie 2001.